# ג'ודי צ'ו

ג'וּדי צ'ו
Judy Chu| דיוקנה הרשמי של צ'ו בקונגרס, 2019 |
| דיוקנה הרשמי של צ'ו בקונגרס, 2019 |
|
לידה |
7 ביולי 1953 (בת 72) לוס אנג'לס, קליפורניה, ארצות הברית |
|
שם מלא |
ג'ודי מאי צ'ו |
|
מדינה | ארצות הברית ארצות הברית |
|
השכלה |
אוניברסיטת קליפורניה בלוס אנג'לס האוניברסיטה הבין-לאומית אליאנט |
|
עיסוק |
פוליטיקאית |
|
מפלגה |  המפלגה הדמוקרטית |
|
השקפה דתית |
אוניברסליזם אוניטריאני |
|
חתימה |   |
|  אתר האינטרנט הרשמי של ג'ודי צ'ו |
|

חברת בית הנבחרים של ארצות הברית מטעם מדינת קליפורניה|
14 ביולי 2009 – מכהנת (16 שנים) |
|
→ הילדה סוליס |
|
מחוז בחירה |
מחוז הקונגרס ה-32 (2013-2009) מחוז הקונגרס ה-27 (2013–2023) מחוז הקונגרס ה-28 (מאז 2023) |

 |

**ג'וּדי מאי צ'ו** (באנגלית: **Judy May Chu**; נולדה ב-7 ביולי 1953) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס ה-28 של מדינת קליפורניה. בראשית דרכה ייצגה את מחוז הקונגרס ה-32 בשנים 2009–2013, ואת מחוז הקונגרס ה-27 בשנים 2013–2023. צ'ו היא האישה הראשונה ממוצא סיני שנבחרה אל הקונגרס של ארצות הברית.

## ביוגרפיה

צ'ו נולדה בשנת 1953 בלוס אנג'לס. אביה, ג'ודסון צ'ו, היה חייל משוחרר שלחם במלחמת העולם השנייה ושנולד בקליפורניה, בעוד אמה הייתה כלת מלחמה שבמקור חיה בג'יאנגמן (Jiangmen) שבגואנגדונג. צ'ו גדלה בלוס אנג'לס, ליד רחוב 62 ושדרת נורמנדי. זאת עד שנות נעוריה המוקדמות, עת עברה משפחתה אל אזור מפרץ סן פרנסיסקו. בשנת 1974 השלימה צ'ו באוניברסיטת קליפורניה בלוס אנג'לס לימודי תואר ראשון במתמטיקה, וב-1979 קיבלה תואר דוקטור לפילוסופיה בפסיכולוגיה לאחר שלמדה בקמפוס של אוניברסיטת ארילאנט הבין-לאומית בלוס אנג'לס.

במשך 20 שנה לימדה צ'ו פסיכולוגיה במחוז המכללות הקהילתיות של לוס אנג'לס, מתוכן 13 שנים כמורה במכללת מזרח לוס אנג'לס. בשנת 1985 מילאה את תפקידה הציבורי הראשון, כחברת מועצה באיגוד בתי הספר של מחוז גארווי. ב-1988 נבחרה אל מועצת העירייה במונטריי פארק, עיר השוכנת בעמק סן גבריאל. כעבור שנה נבחרה לראשת העיר, ומילאה שלוש תקופות כהונה כראשת העיר. בבחירות האמצע של 1994 התמודדה צ'ו למושב באספה המדינתית של קליפורניה, הבית התחתון בבית המחוקקים של קליפורניה, אך הפסידה בבחירות המקדימות של המפלגה הדמוקרטית. ב-1998 התמודדה שוב, אך הפסידה פעם נוספת בשלב הבחירות המקדימות.

ב-15 במאי 2001 נבחרה אל האספה המדינתית, לאחר בחירות מיוחדות למילוי מקומה של גלוריה רומרו, אשר נבחרה אל הסנאט של קליפורניה. בבחירות 2002 נבחרה לתקופת מלאה, וב-2004 נבחרה מחדש. צ'ו, שלא יכלה להתמודד לתקופת כהונה שלישית בעקבות הגבלת כהונה, נבחרה לנציגת מחוז הבחירה הרביעי במועצת השוויון של קליפורניה, בו נכלל רוב מחוז לוס אנג'לס.

במהלך 2009 נערכו במחוז הקונגרס ה-32 של קליפורניה בחירות מיוחדות אל בית הנבחרים של ארצות הברית. נציגת המחוז המכהנת, הילדה סוליס, מונתה בידי ברק אובמה למזכירת העבודה של ארצות הברית. צ'ו אמנם הובילה ביום הבחירות המיוחדות שהתקיים ב-19 במאי, אך בשל ריבוי המתמודדים בבחירות המקדימות (שמונה דמוקרטים וארבעה רפובליקנים) היא גרפה רק 32% מהקולות, פחות מרף 50 האחוזים משנדרשו כדי להימנע מסיבוב שני. בסיבוב זה גברה ברוב של 62% על בטי צ'ו, בת דודתה ומועמדת המפלגה הרפובליקנית.

ב-16 במאי 2009 צ'ו הושבעה לתפקידה. ביוני 2011 פתחה ועדת האתיקה של בית הנבחרים בחקירה פרלמנטרית לאחר שקיבלה מידע המצביע על כך ששניים מעוזריה הבכירים של צ'ו הנחו את הסגל שלה לערוך תעמולת בחירות בשעות העבודה הרגילות שלהם. במהלך החקירה נמצא כי צ'ו שלחה שני אימיילים לסגל שלה והנחתה אותם כיצד להגיב לחקירה של הוועדה. בעוד שהוועדה לא מצאה ראיות התומכות בכך שצ'ו הייתה מודעת למעשי הסגל, ומצאו כי הודעות האימייל מהוות פעולות ששיבשו מהלכי חקירה, וב-11 בדצמבר 2014 צ'ו ננזפה רשמית על ידי ועדת האתיקה על שהפריעה לחקירה שערכו במשרדה.

ב-18 ביוני 2012 העביר בית הנבחרים של ארצות הברית החלטה שהוצגה על ידי צ'ו, המביעה באופן רשמי את צערו של בית הנבחרים על חוק הדרת הסינים משנת 1882, בו הוגבלה ההגירה לארצות הברית מסין ונשללו חירויות אזרחיות בסיסיות מאמריקאים-סינים בשל מוצאם האתני. הייתה זו הפעם הרביעית בלבד בה התנצל הקונגרס בפני קבוצה אתנית כלשהי. ב-2015 פרסם אתר החדשות The Intercept תחקיר של עלי גריב ואלי קליפטון, שנעזרו בחלק מעבודתם בתחקירנית העצמאית ג'ואן סטוקר, בו נטען כי צ'ו קיבלה 11,150 דולר אמריקני ממוג'אהדין ח'לק בין ינואר 2009 לספטמבר 2012, בשעה שמוג'אהדין ח'לק הוגדר על ידי ארצות הברית כארגון טרור.

## קישורים חיצוניים

 מדיה וקבצים בנושא **ג'ודי צ'ו** בוויקישיתוף
* אתר האינטרנט הרשמי של ג'ודי צ'ו בבית הנבחרים האמריקאי (באנגלית)

* ג'ודי צ'ו, ברשת החברתית פייסבוק
* ג'ודי צ'ו, ברשת החברתית X (טוויטר)
* ג'ודי צ'ו, ברשת החברתית אינסטגרם
* ג'ודי צ'ו, סרטונים בערוץ היוטיוב
* ג'ודי צ'ו, באתר המדריך הביוגרפי של הקונגרס של ארצות הברית (באנגלית)

## הערות שוליים